Akademický senát

25.04.2016

**Návrh na rozdelenie finančných prostriedkov za predaj nehnuteľnosti na Rázusovej ulici v Trnave**

Predkladá: **prof. Ing. Robert Redhammer, PhD.**

rektor

Vypracoval: **Ing. Dušan Faktor, PhD.**

kvestor

Zdôvodnenie: Rozdelenie a účelové určenie prostriedkov z výnosu predaja majetku STU v užívaní MTF v Trnave

Návrh uznesenia: Akademický senát STU schvaľuje rozdelenie a účelové určenie prostriedkov z výnosu predaja majetku STU – nehnuteľnosti na Rázusovej ulici v Trnave v súlade s uvedeným materiálom.

1. bez pripomienok
2. s pripomienkami

Procesom verejnej obchodne súťaže s dodržaním všetkých administratívnych a zákonných procesných postupov týkajúcich sa predaja nepotrebného majetku vo vlastníctve STU sa zrealizoval predaj nehnuteľnosti v Trnave na Rázusovej ulici. Všetky informácie o procesnom postupe boli predmetom materiálu „Informácia o výsledku OVS na predaj nehnuteľnosti Rázusova ulica v Trnave“ , ktorý prerokovalo Vedenie STU dňa 9.3.2016. V deň podpisu Kúpnej zmluvy STU obdržala na účet kúpnu cenu vo výške 1.011.000,- €, ktoré boli prevedené na účet z predaja majetku.

Zásady použitia výnosu z predaja majetku prerokoval Akademický senát STU dňa 27.2.2012. Na základe týchto zásad (bod 2), v prípade nehnuteľností používaných fakultou (súčasťou) od ich prevodu do vlastníctva STU v r. 2002 sa navrhovalo, po odčítaní nákladov spojených s predajom, prideliť 70% prostriedkov pre danú fakultu (súčasť) a 30% ponechať na univerzite.

Skutočné náklady za realizáciu predaja vyčíslila MTF na 1.122,72€; táto čiastka bola fakulte refundovaná z celouniverzitných zdrojov (z účtu z predaja majetku) dňa 3.3.2016. V zmysle Zákona o dani z príjmov podlieha uvedený predaj dani, v tomto zdaňovacom období 22%. Predbežná daň bola pre účely rozdelenia finančných prostriedkov získaných z predaja nehnuteľnosti vypočítaná ako rozdiel medzi predajnou cenou, nákladmi na predaj a daňovou zostatkovou cenou predaného majetku. Takto vypočítaná daňová povinnosť predstavuje 114 786 EUR. Čistý výnos z uvedenej transakcie, ktorý je predmetom delenia je teda 895 091 €.

Vychádzajúc z uvedených zásad a po odčítaní výdavkov spojených resp. viažucich sa na predaj uvedenej nehnuteľnosti sa navrhuje:

1. **Čiastku vo výške 626 564 € (70%) prideliť Materiálovotechnologickej fakulte STU.**
2. **Čiastku vo výške 268 527 € ponechať na univerzitnom účte z predaja majetku.**
3. **Uvedené čiastky budú účelovo viazané a použiteľné výlučne na kapitálové výdavky, priame resp. spolufinancovanie kapitálových výdavkov prostredníctvom fondu reprodukcie.**